คลังบี้มูลนิธิกองทุนหาเงินโปะงบ
ดูดรายได้แสนล.คืนใช้อัดฉีดเศรษฐกิจส่งสตง.สอบบัญชี
10 ต.ค. 2557

ดูดรายได้แสนล.คืนใช้อัดฉีดเศรษฐกิจส่งสตง.สอบบัญชี
คลังเต้นหาเงินกระตุ้นเศรษฐกิจ ไล่บี้มูลนิธิ กองทุนนอกงบหวังดึงรายได้กระตุ้นเศรษฐกิจ
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า กระทรวงการคลังมีแนวคิดที่จะบริหารเงินคงคลังที่เหลือกว่า 4 แสนล้านบาท เพื่อให้มีรายได้เข้ารัฐเพิ่มขึ้น จากปัจจุบันที่คลังฝากเงินคงคลังไว้ที่ธนาคารแห่งประเทศไทย (ธปท.) โดยไม่มีผลตอบแทน รวมทั้งมีแนวคิดที่จะขอให้สำนักงานการตรวจเงินแผ่นดิน (สตง.) เข้าไปตรวจสอบมูลนิธิ องค์กร กองทุนนอกงบประมาณอีกกว่า 100 แห่งของส่วนราชการต่างๆ ที่มีการบริหารจนเกิดผลกำไร แต่ไม่ได้นำส่งรายได้เข้าคลัง ซึ่งต้องหารือกับหน่วยงานที่เกี่ยวข้องถึงขั้นตอนการนำเงินดังกล่าวเข้ามาในระบบ 
สำหรับเศรษฐกิจไทยปี 2557 คาดว่าจะขยายตัว 1.7% ต่ำกว่าที่คาดไว้ที่ 2% เนื่องจากภาคการส่งออกไม่ฟื้นตัว ขณะที่เศรษฐกิจไทยปี 2558 ยังจำเป็นต้องพึ่งพาการใช้จ่ายภาครัฐ เพื่อชดเชยภาคการส่งออก การนำเข้า และการลงทุนของภาคเอกชนที่ชะลอตัวต่อเนื่องจากปี 2557 ซึ่งจากการหารือร่วมกับกรมบัญชีกลาง ยืนยันว่า ยังมีเงินงบประมาณเหลือเพียงพอที่จะใช้กระตุ้นเศรษฐกิจ เช่น การเร่งเบิกจ่ายงบเหลื่อมปี 8 หมื่นล้านบาท และการใช้งบจากโครงการไทยเข้มแข็งอีกกว่า 1.5 หมื่นล้านบาท ในช่วงไตรมาสแรกของปีงบประมาณ 2558
รายงานข่าวจากกระทรวงการคลัง กล่าวว่า กองทุนหมุนเวียนที่อยู่ในกำกับของคลังมีจำนวน 115 กองทุน มูลค่าสินทรัพย์รวมกว่า 3 ล้านล้านบาท หรือ 24.69% ของจีดีพี กองทุนเหล่านี้ได้รับเงินสนับสนุนผ่านระบบงบประมาณเฉลี่ยปีละ 11.5 แสนล้านบาท และเคยประเมินว่าผลตอบแทนที่กองทุนเหล่านี้บริหารได้ แต่ไม่ได้นำส่งเป็นรายได้เข้ารัฐปีละกว่า 1 แสนล้านบาท 
“ขณะนี้คลังกำลังแก้ พ.ร.บ.เงินคงคลัง เพื่อให้กองทุนดังกล่าวต้องรายงานงบประมาณ รายจ่าย รายได้ เพื่อให้ตรวจสอบได้ ส่วนรายได้ของมูลนิธิที่อยู่ภายใต้สังกัดแต่ละกระทรวงถูกจัดตั้งเป็นขึ้นนิติบุคคล จึงไม่สามารถบังคับให้นำส่งรายได้เข้าคลังได้” แหล่งข่าวเปิดเผย
นอกจากนี้ กระทรวงการคลังมีแนวคิดจะแก้กฎหมายเพื่อให้นำเงินคงคลังไปทำให้เกิดรายได้ โดยแต่เดิมกระทรวงการคลังจะนำไปฝากธนาคารพาณิชย์ในประเทศ แต่มีความกังวลเรื่องหนี้สูญหากสถาบันการเงินเกิดปัญหาและปัจจุบันวงเงินคุ้มครองเงินฝากเหลือเพียงรายละ1 ล้านบาทเท่านั้น จึงมีแนวคิดที่จะนำเงินคงคลังไปหาประโยชน์ในต่างประเทศ แต่จะต้องมีการหารือกับ ธปท.ก่อน เพื่อหาแนวทางที่เหมาะสมต่อไป